Blouwillemaandag: Salomo moes fyntrap met al die skoonma's | Netwerk24
Deur Blouwillemaandag 17 Mei 2021 05:12
Terloops, hoe op aarde bly sy kuifie jaar in en jaar uit so kiertsregop? Sou daar stysel of die een of ander pilletjie by betrokke wees, of trek hy elke oggend die kapsel met 'n stofsuier dak se kant toe?
Ag, wat, ek wat al van st. 9 af net my bles met 'n waslap platvee, is seker maar net weer jaloers.
Maar terug na die oorsaak van ons maters se eie regop hare, naamlik die minister van binnelandse slape se besprekingsdokument oor voorgestelde veranderinge aan ons huwelikswetgewing wat in die Staatskoerant vir openbare kommentaar gepubliseer is.
In dié dokument word mos voorsiening daarvoor gemaak dat 'n vrou in die toekoms wettig met meer as een man getroud kan wees.
Neef Bartel het so goed hy kan vir die geskokte Dik Daan probeer verduidelik dat poligamie of poliginie is wanneer 'n man soos oom Jakob 'n veelwywer is, 'n bigamis 'n ou is wat dieselfde fout twee keer maak, 'n man wat net een vrou te veel het, 'n monogamis is, en 'n ou wat te bang is om die stywe strop om sy nek te kry, 'n veelwyfelaar.
Wat sal gebeur as al vyf mans die aand gelyk tyd met die mammie wil deurbring?
Maar toe probeer hy verduidelik van 'n poliandriese huwelik, waar 'n vrou gelyk getroud kan wees met meer as een Andries, en dis toe net daar wat hy vir Daan verloor.
Daan sê dit laat hom dink aan die ou wie se vrou hom gelos het vir 'n skatryk liefie en toe beleefd gevra het of hy dalk kan saam trek na die nuwe kêrel se plek toe.
"Maar manne, dit mag gerieflik klink as die ekstra ou in die huis 'n skatryk handy man is wat als kan regmaak en hou van gras sny en blomme rangskik, maar ek stem saam met eerw. Kenneth Meshoe van die ACDP wat amptelik wonder wat sal gebeur as al vyf mans die aand gelyk tyd met die mammie wil deurbring."
Neef Bartel se oplossing is heel eenvoudig. "Dit kan mos werk soos deeltyd," reken hy. "Die Andries met die sakke vol geld wat rugby haat, gaan vir mammie met sy Porsche uitvat vir ete en die ander vier perde gaan hul rustig met 'n biertjie voor die TV op die agterste porch uitstrek om rugby te kyk. Almal, mammie inkluis, is hêppie."
Neef het maar besluit om ter wille van Dik Daan se brose hart nie nog te verduidelik van poliamorie ook nie. Om te hoor van 'n vrou wat met 'n ander vrou én 'n paar ekstra mans getroud kan wees, sal vir hom net te veel vir een week wees.
Soos dit is, kon Daan dit nog nooit kleinkry dat so 'n wyse man soos koning Salomo 700 vroue en 300 byvroue kon aanhou nie.